Otsustasin, et hakkan blogi vahendusel edastama vaid "rahvusvahelisi uudiseid" ehk siis jätan kõrvale kooli ja muu jama. Sissejuhatuseks veel nii palju, et Belgiasse ma kahjuks ei sõida (majandusliku olukorra tõttu) ning selle tõttu olen kohe päris kurb. Aga loodame, et taolisi projekte tuleb ka tulevikus ning et need on paremini rahastatud.    Täna käisin aga esimesel SELL Student Games koosolekul ning võin  julgelt öelda, et pole ammu niivõrd korralikku motivatsioonilaksu saanud. Tegemist on rahvusvaheliste üliõpilasmängudega ning võisteldakse mitmel eri alal - kergejõustik, korvpall, male, saalihoki, judo, mini-jalgpall, ujumine, lauatennis, võrkpall, maadlus ning jõutõstmine. Osalejateks on üliõpilased erinevatest maailma riikidest (valdavalt siiski Euroopast, kuid ka Hiina ja Nepaal olid huvi üles näidanud). Võistlused toimuvad kolmel päeval (21.-23. mai), nendele eelneb ka avatseremoonia õhtu. Lisaks  sportimisele on juba paika pandud ka ametlikud peopaigad.    Esmamulje korraldusmeeskonnast on väga positiivne - oli näha, et inimesed on hingega asja juures (alguses kirjutasin "asjaga hinge juures":D) ja teevad oma tööd hoolikalt. Tegemist on ikkagi meeletult suure üritusega. Lisaks võistlustele peavad toimima ka transport, majutus, toitlustus jne jne - kõik selleks, et üle 1500 üliõpilassportlase saaksid võimaluse oma võimed proovile panna siin samas Tartu linnas. Seega peame meie, vabatahtlikud, ka  kõvasti eeltööd tegema - alates transpordiliinide päheõppimisega ning lõpetades Tartu linna kultuurialaste teadmistega. Peame täpselt teadma kus, mis, millal, kes... aga sellest kõigest kunagi hiljem, kui tõsine tegevus pihta hakkab. Lõppes ju alles esimene koosolek.    Ühesõnaga - on, mille nimel tööd teha, seda nautida ja saadud kogemusest viimast võtta. Järjekordsest rahvusvahelisest suhtlemiskogemusest ma parem ei hakka rääkimagi. Jääb üle vaid loota, et eksamid kogu lõbu ära ei riku.    Võistluste kodulehekülg on http://www.sellstudentgames.com ning siinkohal ka üleskutse, et VEEL ON VÕIMALIK ENNAST VABATAHTLIKUKS REGISTREERIDA, seega otsige kodulehelt või küsige minult vajalik kontakt.    Ja pidage meeles, et eelistada tuleb A le Coq'i mitte Sakut! (esimene korraldajate inside joke)